62022TJ0142_RES
(Kawża T‑142/22)
(pubblikazzjoni ta’ estratti)
Landesbank Baden-Württemberg
vs
Il-Bord Uniku ta’ Riżoluzzjoni
Sentenza tal-Qorti Ġenerali (It-Tmien Awla Estiża) tas-17 ta’ Lulju 2024
“Unjoni Ekonomika u Monetarja – Unjoni Bankarja – Mekkaniżmu uniku ta’ riżoluzzjoni tal-istituzzjonijiet ta’ kreditu u ta’ ċerti impriżi ta’ investiment (SRM) – Fond Uniku ta’ Riżoluzzjoni (SRF) – Deċiżjoni tas-SRB dwar il-kontribuzzjonijiet ex ante għall-2017 – Obbligu ta’ motivazzjoni – Protezzjoni ġudizzjarja effettiva – Ugwaljanza fit-trattament – Prinċipju ta’ proporzjonalità – Marġni ta’ evalwazzjoni tas-SRB – Eċċezzjoni ta’ illegalità – Marġni ta’ evalwazzjoni tal-Kummissjoni – Limitazzjoni ratione temporis tal-effetti tas-sentenza”
Istituzzjonijiet tal-Unjoni Ewropea – Eżerċizzju tal-kompetenzi – Setgħa mogħtija lill-Kummissjoni biex tadotta atti delegati – Portata – Kunsiderazzjonijiet u evalwazzjonijiet kumplessi – Marġni ta’ evalwazzjoni wiesa’ – Determinazzjoni tal-metodu tal-kalkolu tal-kontribuzzjonijiet ex ante għall-Fond Uniku ta’ Riżoluzzjoni (SRF) – Iffissar tal-kriterju ta’ adattament tal-imsemmija kontribuzzjonijiet – Stħarriġ ġudizzjarju – Limiti
(Artikolu 290 TFUE; Regolament tal-Parlament Ewropew u tal-Kunsill Nru 806/2014, premessa 41; Direttiva tal-Parlament Ewropew u tal-Kunsill 2014/59, premessi 105 sa 107 u Artikolu 103(7))
(ara l-punti 34, 36, 41)
Dritt tal-Unjoni Ewropea – Prinċipji – Ċertezza legali – Leġiżlazzjoni tal-Unjoni – Rekwiżit ta’ ċarezza u ta’ prevedibbiltà – Dispożizzjonijiet dwar il-kontribuzzjonijiet ex ante għall-arranġamenti ta’ finanzjament għar-riżoluzzjoni – Għoti ta’ marġni ta’ evalwazzjoni lill-Bord Uniku ta’ Riżoluzzjoni (SRB) fir-rigward tal-metodu ta’ kalkolu tal-kontribuzzjonijiet ex ante – Kundizzjonijiet – Definizzjoni b’ċarezza suffiċjenti tal-portata u tal-modalitajiet ta’ eżerċizzju ta’ tali setgħa
(it-tieni paragrafu tal-Artikoli 296 TFUE; Regolament tal-Parlament Ewropew u tal-Kunsill Nru 806/2014; Regolament tal-Kummissjoni 2015/63, Artikoli 4 sa 7 u 9 u Anness I; Direttiva tal-Parlament Ewropew u tal-Kunsill 2014/59)
(ara l-punti 78 sa 81, 84)
Atti tal-istituzzjonijiet – Motivazzjoni – Obbligu – Portata – Deċiżjoni tal-Bord Uniku ta’ Riżoluzzjoni (SRB) li tistabbilixxi l-kontribuzzjonijiet ex ante għall-Fond Uniku ta’ Riżoluzzjoni (SRF) – Assenza ta’ neċessità li jiġu inklużi, f’din id-deċiżjoni, l-elementi kollha li jippermettu li tiġi vverifikata l-eżattezza tal-kalkolu tal-kontribuzzjonijiet – Ibbilanċjar tal-obbligu ta’ motivazzjoni mal-prinċipju ġenerali ta’ protezzjoni tas-sigriet kummerċjali tal-istituzzjonijiet ikkonċernati – Legalità tad-dispożizzjonijiet dwar il-metodu ta’ kalkolu tal-kontribuzzjonijiet ex ante lis-SRF – Prinċipju tal-osservanza tas-sigriet kummerċjali – Obbligu tas-SRB li jippubblika u jibgħat lill-istituzzjonijiet ikkonċernati, f’forma miġbura u anonima, l-informazzjoni relatata mal-istituzzjonijiet sabiex tiġi kkalkolata l-kontribuzzjoni ex ante
(it-tieni paragrafu tal-Artikoli 296 TFUE; Regolament tal-Parlament Ewropew u tal-Kunsill Nru 806/2014; Regolament tal-Kummissjoni 2015/63, Artikoli 4 sa 7 u 9 u Anness I; Direttiva tal-Parlament Ewropew u tal-Kunsill 2014/59)
(ara l-punti 210 sa 221, 278, 280)
Atti tal-istituzzjonijiet – Motivazzjoni – Obbligu – Portata – Deċiżjoni tal-Bord Uniku ta’ Riżoluzzjoni (SRB) li tistabbilixxi l-kontribuzzjonijiet ex ante għall-Fond Uniku ta’ Riżoluzzjoni (SRF) – Assenza ta’ neċessità li jiġu inklużi, f’din id-deċiżjoni, l-elementi kollha li jippermettu li tiġi vverifikata l-eżattezza tal-kalkolu tal-kontribuzzjonijiet – Ibbilanċjar tal-obbligu ta’ motivazzjoni mal-prinċipju ġenerali ta’ protezzjoni tas-sigriet kummerċjali tal-istituzzjonijiet ikkonċernati – Data ta’ iktar minn ħames snin b’informazzjoni essenzjali dwar il-pożizzjoni kummerċjali ta’ istituzzjonijiet ta’ kreditu oħrajn – Żamma tas-sigriet kummerċjali fuq din id-data – Kundizzjonijiet – Attwalità tal-imsemmija informazzjoni dwar il-pożizzjoni kummerċjali tal-istituzzjonijiet ikkonċernati
(Regolament tal-Parlament Ewropew u tal-Kunsill 806/2014, Direttiva tal-Parlament Ewropew u tal-Kunsill 2014/59)
(ara l-punti 242 sa 250)
Atti tal-istituzzjonijiet – Motivazzjoni – Obbligu – Portata – Provvista mill-awtur ta’ spjegazzjonijiet rigward il-motivi tal-att matul il-proċedura quddiem il-Qorti tal-Unjoni – Kundizzjonijiet – Assenza ta’ kontradizzjonijiet u obbligu ta’ koerenza tal-ispjegazzjonijiet mal-imsemmija motivi
(it-tieni paragrafu tal-Artikolu 296 TFUE)
(ara l-punt 281)
Atti tal-istituzzjonijiet – Motivazzjoni – Obbligu – Portata – Deċiżjoni tal-Bord Uniku ta’ Riżoluzzjoni (SRB) li tistabbilixxi l-kontribuzzjonijiet ex ante għall-Fond Uniku ta’ Riżoluzzjoni (SRF) – Obbligu tas-SRB li jikkomunika lill-istituzzjonijiet ikkonċernati l-metodu ta’ kalkolu ta’ dawn il-kontribuzzjonijiet u l-metodu ta’ determinazzjoni tal-ammont tal-livell fil-mira annwali
(it-tieni paragrafu tal-Artikoli 296 TFUE; Regolament tal-Parlament Ewropew u tal-Kunsill Nru 806/2014; Regolament tal-Kunsill 2015/81, Artikolu 4; Regolament tal-Kummissjoni 2015/63, Artikoli 4 sa 7 u 9 u Anness I; Direttiva tal-Parlament Ewropew u tal-Kunsill 2014/59)
(ara l-punti 283 u 284)
Atti tal-istituzzjonijiet – Motivazzjoni – Obbligu – Portata – Deċiżjoni tal-Bord Uniku ta’ Riżoluzzjoni (SRB) li tistabbilixxi l-kontribuzzjonijiet ex ante għall-Fond Uniku ta’ Riżoluzzjoni (SRF) – Motiv ibbażat unikament fuq atti ġuridiċi oħra, bħad-deċiżjonijiet intermedji, li jippreċiżaw u jissuplimentaw ċerti aspetti tal-iffissar tal-imsemmija kontribuzzjonijiet – Assenza ta’ pubblikazzjoni jew ta’ komunikazzjoni lill-istituzzjonijiet ta’ dawn l-atti oħra – Illegalità
(it-tieni paragrafu tal-Artikolu 296 TFUE)
(ara l-punti 388 u 389)
Dritt tal-Unjoni Ewropea – Prinċipji – Drittijiet tad-difiża – Dritt għal protezzjoni ġudizzjarja effettiva – Portata – Deċiżjoni tal-Bord Uniku ta’ Riżoluzzjoni (SRB) li tistabbilixxi l-kontribuzzjonijiet ex ante għall-Fond Uniku ta’ Riżoluzzjoni (SRF) – Prinċipju ta’ kontradittorju – Eċċezzjonijiet – Prinċipju ġenerali tal-protezzjoni tas-sigriet kummerċjali – Ibbilanċjar – Ammissibbiltà
(Karta tad-Drittijiet Fundamentali tal-Unjoni Ewropea, Artikolu 47; Regolament tal-Parlament Ewropew u tal-Kunsill Nru 806/2014; Regolament tal-Kummissjoni 2015/63, Artikoli 4 sa 7 u 9 u Anness I; Direttiva tal-Parlament Ewropew u tal-Kunsill 2014/59)
(ara l-punti 401 sa 406, 410 sa 414)
Sunt
Adita b’rikors għal annullament, li hija laqgħet, il-Qorti Ġenerali annullat id-deċiżjoni tal-Bord Uniku ta’ Riżoluzzjoni (iktar ’il quddiem is-“SRB”) dwar l-iffissar tal-kontribuzzjonijiet ex ante għas-sena 2017 għall-Fond Uniku ta’ Riżoluzzjoni (iktar ’il quddiem is-“SRF”) dwar Landesbank Baden-Württemberg, ir-rikorrenti, minħabba l-ksur mis-SRB tal-obbligu ta’ motivazzjoni tiegħu rigward id-determinazzjoni tal-livell fil-mira annwali.
Fis-sentenza tagħha, il-Qorti Ġenerali għamlet preċiżazzjonijiet dwar l-ibbilanċjar tal-obbligu ta’ motivazzjoni li għandu s-SRB mal-obbligu ta’ dan tal-aħħar li josserva s-sigriet kummerċjali tal-istituzzjonijiet ikkonċernati ta’ data ta’ iktar minn ħames snin fil-mument tal-adozzjoni tad-deċiżjoni li tistabbilixxi l-kontribuzzjonijiet ex ante.
Ir-rikorrenti hija istituzzjoni ta’ kreditu rregolata mid-dritt pubbliku stabbilita fil-Ġermanja. Din hija marbuta mas-sistema ta’ protezzjoni istituzzjonali (iktar ’il quddiem is-“SPI”) tal-iSparkassen-Finanzgruppe (il-grupp finanzjarju tal-banek, il-Ġermanja).
Fil‑15 ta’ Diċembru 2021, is-SRB kien adotta deċiżjoni (
1
) li fiha stabbilixxa (
2
) l-kontribuzzjonijiet ex ante għas-SRF għall-2017 fir-rigward tar-rikorrenti (iktar ’il quddiem id-“deċiżjoni kkontestata”). Permezz ta’ din id-deċiżjoni, is-SRB kien irrimedja d-difetti formali identifikati fis-sentenza tal‑15 ta’ Lulju 2021, Il-Kummissjoni vs Landesbank Baden-Württemberg u SRB (
3
), li kienet wasslet għall-annullament tad-deċiżjoni (
4
) dwar il-kalkolu tal-kontribuzzjonijiet ex ante għall-2017 għas-SRF, sa fejn din kienet tikkonċerna lir-rikorrenti.
Il-kunsiderazzjonijiet tal-Qorti Ġenerali
L-ewwel nett, il-Qorti Ġenerali fakkret li l-prinċipju stess ta’ metodu ta’ kalkolu tal-kontribuzzjonijiet ex ante (
5
) jimplika l-użu, mis-SRB, ta’ data koperta mis-sigriet kummerċjali li ma tistax tiġi riprodotta fil-motivazzjoni tad-deċiżjoni ta’ ffissar tal-kontribuzzjonijiet ex ante.
F’dan ir-rigward, hija kkonstatat li d-deċiżjoni kkontestata kienet tipprovdi r-raġunijiet li għalihom id-data tal-istituzzjonijiet li kienet ittieħdet inkunsiderazzjoni għall-finijiet tal-kalkolu tal-kontribuzzjonijiet ex ante għall-2017 kienet koperta mis-sigriet kummerċjali. B’mod partikolari, is-SRB kien osserva, fid-deċiżjoni kkontestata, li s-sigrieti kummerċjali tal-istituzzjonijiet kienu meqjusa li kienu informazzjoni kunfidenzjali. Fil-kuntest tal-kalkolu tal-kontribuzzjonijiet ex ante, l-informazzjoni pprovduta mill-istituzzjonijiet permezz tal-formola tagħhom ta’ dikjarazzjoni tad-data, li fuqha s-SRB bbaża ruħu sabiex jikkalkola l-kontribuzzjoni ex ante tagħhom, kienet meqjusa li kienet sigriet kummerċjali.
Barra minn hekk, f’din id-deċiżjoni, is-SRB kien irrileva li kien ipprojbit milli jiżvela d-data ta’ kull istituzzjoni li kienet tikkostitwixxi l-bażi tal-kalkoli fl-imsemmija deċiżjoni, filwaqt li kien awtorizzat li jiżvela d-data aggregata u komuni, sa fejn din id-data kienet akkumulata. Madankollu, l-istituzzjonijiet kienu jibbenefikaw, skont l-imsemmija deċiżjoni, minn trasparenza totali dwar il-kalkolu tal-kontribuzzjoni annwali bażika tagħhom u tal-multiplikatur tal-aġġustament tagħhom għall-istadji ta’ kalkolu ta’ din il-kontribuzzjoni u setgħu jiksbu d-data komuni użata mingħajr distinzjoni mis-SRB għall-istituzzjonijiet kollha aġġustati skont il-profil ta’ riskju tagħhom għall-istadji ta’ kalkolu dwar id-“diskrezzjoni tal-indikaturi”, l-“integrazzjoni tas-sinjal affettwat” u l-“kalkolu tal-kontribuzzjonijiet annwali”.
It-tieni nett, il-Qorti Ġenerali ċaħdet l-argument ibbażat fuq in-natura insuffiċjenti ta’ dawn l-ispjegazzjonijiet, sa fejn, fid-data li fiha ġiet adottata d-deċiżjoni kkontestata, id-data tal-istituzzjonijiet l-oħra kellha sitt snin u, minħabba b’hekk, ma kinitx għadha koperta mis-sigriet kummerċjali, filwaqt li, minkejja dan, is-SRB ma pprovdiex ir-raġunijiet li għalihom din id-data ma kinitx ġiet żvelata.
Fil-fatt, hija fakkret li, meta l-informazzjoni li tkun setgħet tikkostitwixxi sigriet kummerċjali f’ċertu perijodu jkollha ħames snin jew iktar, bħala prinċipju din titqies, minħabba li jkun għadda ż-żmien, bħala li tkun storika u li tkun tilfet, minħabba dan il-fatt, in-natura sigrieta tagħha sakemm, eċċezzjonalment, il-parti li tinvoka din in-natura ma turix li, minkejja li tkun antika, din l-informazzjoni tkun għadha tikkostitwixxi element essenzjali tal-pożizzjoni kummerċjali tagħha jew ta’ dik ta’ terzi kkonċernati.
F’dan ir-rigward, għalkemm id-data individwalizzata tal-istituzzjonijiet li fuqhom kienet ibbażata id-deċiżjoni kkontestata kellha iktar minn ħames snin, il-Qorti Ġenerali enfasizzat madankollu li l-pożizzjoni relattiva ta’ istituzzjoni meta mqabbla ma’ dik tal-kompetituri tagħha tista’, fir-realtà ekonomika tas-settur bankarju, tibqa’ identika jew simili matul perijodu estiż, li jmur lil hinn minn ħames snin. Fil-fatt, ċerti elementi, bħall-mudell kummerċjali jew l-attivitajiet ta’ tali istituzzjoni, jibqgħu stabbli għal żmien qasir u medju, b’tali mod li istituzzjoni li preċedentement tkun ippreżentat profil ta’ riskju għoli, fid-dawl tad-data ta’ iktar minn ħames snin, tkun tista’ tkompli tippreżenta tali profil fi tmiem il-perijodu inizjali. Għalhekk, minkejja ż-żmien tagħha, din l-informazzjoni tkun għadha tikkostitwixxi elementi essenzjali tal-pożizzjoni kummerċjali tal-istituzzjonijiet ta’ kreditu. F’dawn iċ-ċirkustanzi, jekk tali data essenzjali tiġi żvelata permezz tal-motivazzjoni tad-deċiżjoni kkontestata, l-operaturi ekonomiċi attivi fis-settur bankarju jkunu jistgħu jibbażaw ruħhom fuqha sabiex jiddeduċu l-pożizzjoni kummerċjali attwali ta’ istituzzjoni.
Barra minn hekk, il-Qorti Ġenerali ċaħdet l-argument tar-rikorrenti li s-SRB, sabiex jissodisfa l-obbligu ta’ motivazzjoni tiegħu, kellu jipprovdilha, taħt forma anonimizzata, lista tad-data kollha tal-istituzzjonijiet li jinsabu fl-istess bin bħala. Fil-fatt, minn naħa, l-impożizzjoni fuq is-SRB ta’ tali rekwiżit tmur lil hinn mir-rekwiżiti imposti mill-ġurisprudenza dwar il-motivazzjoni tad-deċiżjonijiet tas-SRB li jistabbilixxu kontribuzzjonijiet ex ante u, min-naħa l-oħra, anki lista b’data anonimizzata għal bin partikolari tirriskja li tippermetti lill-operaturi ekonomiċi attivi fil-qasam bankarju, li huma operaturi informati, li jsiru jafu sigrieti kummerċjali ta’ ċerti istituzzjonijiet. Tali riskju jeżisti b’mod partikolari fir-rigward tal-istituzzjonijiet kbar u dawk stabbiliti fl-Istati Membri li fihom ikun hemm biss numru limitat ta’ istituzzjonijiet responsabbli għall-ħlas tal-kontribuzzjoni ex ante. Fil-fatt, ma huwiex eskluż li, f’dawn il-każijiet, operatur avżat ikun f’pożizzjoni li jiddeduċi l-identità ta’ tali istituzzjonijiet, anki jekk dawn tal-aħħar ikunu ġew anonimizzati.
Għalhekk, il-Qorti Ġenerali qieset li s-SRB ma kienx obbligat jiżvela fil-motivazzjoni tad-deċiżjoni kkontestata d-data individwali tal-istituzzjonijiet l-oħra li jippermettu li jiġi vverifikat il-kalkolu tal-kontribuzzjoni ex ante tagħha, peress li, minkejja li din kellha sitt snin, kienet għadha tikkostitwixxi elementi essenzjali tal-pożizzjoni kummerċjali ta’ dawn l-istituzzjonijiet.
(
1
)	Deċiżjoni SRB/ES/2021/82 tal-Bord Uniku ta’ Riżoluzzjoni (SRB) tal‑15 ta’ Diċembru 2021, dwar il-kalkolu tal-kontribuzzjonijiet ex ante għall-2017 għall-Fond Uniku ta’ Riżoluzzjoni rigward il-Landesbank Baden-Württemberg.
(
2
)	Skont l-Artikolu 70(2) tar-Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1).
(
3
)	Sentenza tal-15 ta’ Lulju 2021, Il-Kummissjoni vs Landesbank Baden-Württemberg u SRB (C‑584/20 P u C‑621/20 P, EU:C:2021:601).
(
4
)	Deċiżjoni SRB/ES/2017/05 tal-Bord Uniku ta’ Riżoluzzjoni tal-11 ta’ April 2017 dwar il-kalkolu tal-kontribuzzjonijiet ex ante għas-sena 2021 għall-Fond Uniku ta’ Riżoluzzjoni.
(
5
)	Kif jirriżulta mir-Regolament (UE) Nru 806/2014 u mid-Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU 2014, L 173, p. 190).